ከ31 ነጥብ 6 ሚሊዮን ብር በላይ የሚገመት የኮንትሮባንድ ዕቃ መያዙን የገቢዎች ሚኒስቴር አስታወቀ፡፡
ከየካቲት 20 እስከ 24/2012 ዓ.ም ባሉት አምስት ቀናት ብቻ 31 ሚሊዮን 614 ሺህ 620 ብር የሚገመት ወጪና ገቢ የኮንትሮባንድ ዕቃዎች በተለያዩ የጉምሩክ መቆጣጠሪያ ጣቢያዎችና ኬላዎች በቁጥጥር ስር መዋላቸውን የገቢዎች ሚኒስቴር አስታውቋል፡፡በቁጥጥር ስር ከዋሉ የኮንትሮባንድ ዕቃዎች መካከልም የተለያዩ አዳዲስና አሮጌ አልባሳት፣ የዐይን መነፀሮች፣ ኤሌክትሮኒክስ፣ መጠቀሚያ ጊዜያቸው ያለፈባቸው ምግቦችና መዋቢያዎች ይገኝባቸዋል፡፡ በተጨማሪም የተለያዩ ሕገ ወጥ የጦር መሣሪያዎች፣ የዝሆን ጥርስ፣ የምግብ ዘይት፣ ለስላሳ መጠጦች፣ የተለያዩ ተሸካርካሪዎች፣ አደንዛዥ ዕፅ (አሺሽ) እና ሌሎች ዕቃዎችም ተይዘዋል፡፡ቦሌ ዓማቀፍ አውሮፕላን ማረፊያ፣ ባሕር ዳር፣ ጅማ፣ ሁመራ፣ ድሬደዋ፣ ሞያሌ፣ አዋሽ፣ ጋምቤላ እና ምዕራብ ሐረርጌ ዞን ሂርና ወረዳ የኮንትሮባንድ ዕቃዎች የተያዙባቸው መቆጣጠሪያ ጣብያዎችና ኬላዎች መሆናቸውም ተገልጿል፡፡በተጨማሪም 161 ሺህ 513 የአሜሪካ ዶላር በድሬ ደዋ፣ ሁመራ፣ ቶጎጫሌ እና ጅግጅጋ በኩል በሕገ ወጥ መንገድ ሲያንቀሳቅስ በጉምሩክ መቆጣጠሪያ ጣቢያ በተደረገ ፍተሻ ከነተጠርጣሪዎቹ በቁጥጥር ስር እንደዋለም ተመላክቷል።የሀገር ዕድገት ፀር የሆነን ኮንትሮባንድና ሕገ-ወጥ ንግድ ለመከላከል ሁሉም ከመንግሥት ጎን በመቆም ጥቆማ ከመስጠት ጀምሮ የድርሻውን በመወጣት በጋራ ሊከላከል እንደሚገባም ሚኒስቴር መሥሪያ ቤቱ ጥሪ አቅርቧል፡፡ምንጭ፡-ገቢዎች ሚኒስቴር